Diari Oficial de la Generalitat Valenciana


Sumari del DOGV 8293, del 11-05-2018 (2018/4620)

RESOLUCIÓ de 9 de maig de 2018, de la Secretaria Autonòmica de Comunicació, per la qual es convoca concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8293

Data del DOGV
:   11-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4620


Data del document
:   09-05-2018

Organisme emissor
:   Presidència de la Generalitat

Tipus de document
:   Resolució

Correcció d'errades

Anàlisi jurídica

RESOLUCIÓ de 9 de maig de 2018, de la Secretaria Autonòmica de Comunicació, per la qual es convoca concurs públic per a l'atorgament de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana. [2018/4620]  
Amb l'aprovació del Pla tècnic nacional de radiodifusió sonora en ones mètriques amb modulació de freqüència (FM), arreplegat en el Reial decret 964/2006, d'1 de setembre (BOE 223, 18.09.2006), a la Comunitat Valenciana se li van assignar 31 noves freqüències per a la prestació del servei de comunicació audiovisual de radiodifusió sonora en ones mètriques amb modulació de freqüència.  
Basant-se en aquesta assignació, en 2007, mitjançant la Resolució de 23 de febrer de 2007, de la Sotssecretaria de Presidència (DOGV 5459, 27.02.2007), es va convocar el corresponent concurs per a l'adjudicació de 31 concessions per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana. Amb l'aprovació de la Llei 7/2010, general de la comunicació audiovisual, i el canvi de la consideració de la prestació esmentada de «servei públic» a «servei d'interès general», aquestes «concessions» van passar a ser «llicències». Posteriorment, en 2011, segons la Resolució de 8 de setembre de 2011, de la consellera de Presidència i vicepresidenta del Consell (DOGV 6616, 26.09.2011), el referit concurs es va declarar desert i es va convocar, per Resolució de data 9 de novembre de 2011, de la consellera de Presidència i vicepresidenta del Consell (DOGV 6650, 14.11.2011), un nou concurs públic per a l'adjudicació de les referides 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència de caràcter comercial, a la Comunitat Valenciana. Finalment, en 2016, davant les dificultats per a poder concloure el procediment d'adjudicació i concorrent-hi raons d'interès públic que aconsellaven la renúncia a l'atorgament de les llicències convocades, es va acordar renunciar a l'atorgament de les 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència de caràcter comercial, a la Comunitat Valenciana, que s'havien convocat per l'esmentada resolució de 2011, per Acord de 8 de juliol de 2016, del Consell (DOGV 7830, 18.07.2016).  
  
La posterior modificació del marc normatiu, amb l'aprovació del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, i es deroguen: el Decret 212/2009, de 20 de novembre, del Consell, pel qual es regula el Registre de Concessionaris de Ràdio i Televisió de la Comunitat Valenciana; el Decret 38/1998, de 31 de març, del Govern Valencià, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris; i el Decret 175/1999, de 5 d'octubre, del Govern Valencià, pel qual es modifica l'article 6.2 del Decret 38/1998, de 31 de març, del Govern Valencià, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris; així com l'aprovació pel Consell de la Generalitat, a l'octubre de 2017, del projecte de llei pel qual es crea el Consell de l'Audiovisual de la Comunitat Valenciana i es reforma la Llei del sector audiovisual, es modifiquen substancialment les condicions, l'interès públic i procediment d'atorgament de les llicències per a la prestació del servei de comunicació audiovisual de radiodifusió sonora en ones mètriques amb modulació de freqüència a la Comunitat Valenciana, que es distribueixen per a operadors privats, ja no sols de caràcter comercial, amb algunes freqüències, a més, reservades per a emissions íntegres en valencià, i altres per a operadors sense ànim lucratiu.  
  
Respecte d'això, l'article 9 del referit Decret 4/2017, de 20 de gener, preveu que: «En desenvolupament estricte d'allò que s'estableix en la normativa estatal bàsica, i el nou règim jurídic, pel qual s'incorpora al nostre ordenament la directiva europea, les llicències per a la prestació de serveis de comunicació audiovisual per ones hertzianes terrestres s'atorgaran mitjançant concurs públic, de conformitat amb el que estableix la normativa bàsica estatal, la legislació autonòmica vigent i aquest decret, en tant que desenvolupament directe de la Llei 7/2010, així com la Llei 33/2003, de 3 de novembre, del patrimoni de les administracions públiques, i la Llei 14/2003, de 10 d'abril, de patrimoni de la Generalitat Valenciana, i la resta de normativa vigent que s'aplique.»  
  
A continuació, el decret regula, per primera vegada en l'àmbit de la Comunitat Valenciana, un procediment específic per a la concessió de llicències establint, en l'article 12, els mínims criteris de valoració que han de contemplar les bases de les convocatòries.  
Al seu torn, en consagrar-se en la normativa bàsica estatal el dret del públic a rebre una comunicació audiovisual plural i a la diversitat cultural i lingüística (articles 4 i 5 de la Llei 7/2010, de 31 de març), així com el dret reconegut en l'article 32 de l'esmentada Llei 7/2010, que la comunicació audiovisual es preste també a través de prestadors comunitaris sense ànim lucratiu, que es desenvolupa en el mencionat Decret 4/2017, en regular els serveis de comunicació audiovisual comunitaris concebuts únicament sense finalitat comercial, garantint que la programació incloga distints gèneres i atenga els diversos interessos de la societat. Així, el concurs que ara es convoca reserva una sèrie de freqüències i les seues corresponents llicències per als serveis de comunicació audiovisual sense ànim lucratiu. I, d'altra banda, davant el dèficit d'oferta radiofònica en valencià, també es reserven unes freqüències i les seues corresponents llicències, per a l'emissió íntegra en valencià. Igualment, a fi de la defensa del pluralisme i per a evitar posicions dominants en les emissions de radiodifusió, s'estableixen uns paràmetres per a garantir aquest mandat legal. Per la qual cosa, a més de ponderar aquesta pluralitat en els criteris de valoració, es limiten entorn al 20 % les possibles posicions majoritàries en l'atorgament de les llicències que es convoquen, a un mateix operador.  
  
Amb tot això es conformen uns paràmetres que articulen un nou interès públic en el concurs que ara es convoca, per la qual cosa, remogudes les causes que van motivar la renúncia de data 8 de juliol de 2016 i arreplegats els nous criteris d'interès públic, d'acord amb la legislació vigent, escau la convocatòria del concurs segons el que preveu la normativa bàsica i la normativa de desplegament aprovada per aquesta comunitat autònoma.  
De conformitat amb el que preveu l'article 10, apartat 1, i en la disposició transitòria cinquena del Decret 4/2017, de 20 de gener, fins que no s'aprove la Llei del Consell de l'Audiovisual de la Comunitat Valenciana, prevista en l'article 56 de l'Estatut d'Autonomia de la Comunitat Valenciana, i en l'article 5 de la Llei 1/2006, de 19 d'abril, de la Generalitat, del sector audiovisual, els concursos seran convocats per l'òrgan competent en matèria de comunicació audiovisual de la Generalitat, sent en l'actualitat l'òrgan competent, la Secretaria Autonòmica de Comunicació.  
En conseqüència, resolc:  
  
Primer  
Convocar el concurs públic per a l'atorgament, mitjançant règim de concurrència, de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana, de les quals: 21 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial; 3 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència sense finalitat comercial, per prestadors comunitaris sense ànim lucratiu o per universitats públiques; i 7 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, en emissió íntegra (100 %) en valencià.  
  
Segon  
Aprovar les bases que regiran el concurs públic per a l'atorgament de les 31 llicències, referides en l'apartat anterior, per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana, que figuren en l'annex I.  
  
Tercer  
Publicar la present convocatòria i bases en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar potestativament recurs de reposició davant del secretari autonòmic de Comunicació, en el termini d'un mes comptat des de l'endemà de la publicació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que s'hi considere oportuna.  
  
  
València, 9 de maig de 2018.- El secretari autonòmic de Comunicació: José María Vidal Beltrán.  
  
  
ANNEX I  
Bases del concurs  
  
Índex  
  
Primera. Objecte  
Segona. Règim jurídic  
Tercera. Requisits per a ser titular d'una llicència  
Quarta. Termini de presentació  
Cinquena. Termini de resolució  
Sisena. Sol·licituds  
Setena. Comissió de valoració  
Huitena. Examen de la documentació administrativa  
Novena. Examen de la proposta radiofònica  
Deu. Criteris de valoració i puntuació  
Onze. Procediment valoració i proposta d'atorgament  
Dotze. Aportació de documentació  
Tretze. Resolució d'atorgament  
Catorze. Formalització del títol habilitant. Concessió de l'ús privatiu del domini públic radioelèctric  
Quinze. Projecte tècnic i inspecció d'instal·lacions  
Setze. Durada  
Dèsset. Condicions de la prestació  
Díhuit. Garanties  
Dènou. Règim d'infraccions i sancions  
Vint. Efectes de les declaracions responsables  
  
Primera. Objecte  
Establir les bases que han de regir el concurs públic per a l'atorgament, mitjançant règim de concurrència, de 31 llicències per a la prestació de serveis de comunicació audiovisual radiofònica en ones mètriques amb modulació de freqüència a la Comunitat Valenciana, de les quals: 21 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial; 3 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència sense finalitat comercial, per prestadors comunitaris sense ànim lucratiu o per universitats públiques; i 7 es destinaran a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, en emissió íntegra (100 %) en valencià.  
  
En funció de les característiques tècniques explicitades en el Pla tècnic al·ludit i de la seua reserva per a freqüències a serveis de comunicació audiovisual comunitaris i programació íntegra en valencià, s'han agrupat les freqüències objecte del present concurs en 22 blocs, els quals s'indiquen a continuació.  
  
  
Segona. Règim jurídic  
El règim jurídic bàsic de les llicències per a la prestació del servei d'interès general de radiodifusió sonora en ones mètriques amb modulació de freqüència a què queden sotmesos els llicenciataris està constituït, en allò que hi siga d'aplicació, per:  
La Llei 7/2010, de 31 de març, general de la comunicació audiovisual.  
La Llei 9/2014, de 9 de maig, general de telecomunicacions.  
La Llei 1/2006, de 19 d'abril, de la Generalitat, del sector audiovisual.  
La Llei 33/2003, de 3 de novembre, del patrimoni de les administracions públiques.  
La Llei 14/2003, de 10 d'abril, de patrimoni de la Generalitat Valenciana.  
La Llei 34/1988, d'11 de novembre, general de publicitat.  
El Reial decret 964/2006, d'1 de setembre, pel qual s'aprova el Pla tècnic nacional de radiodifusió sonora en ones mètriques amb modulació de freqüència.  
El Reial decret 123/2017, de 24 de febrer, pel qual s'aprova el Reglament sobre l'ús del domini públic radioelèctric.  
El Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.  
Les condicions incloses en aquesta resolució.  
La resta de normativa vigent que se li aplique.  
  
Tercera. Requisits per a ser titular d'una llicència  
Per a ser titular d'una llicència serà necessari complir amb els requisits establits en l'article 25 de la Llei 7/2010, de 31 de març, General de la Comunicació Audiovisual, no superar les limitacions previstes en els articles 26 i 37 de l'esmentada Llei 7/2010, de 31 de març, i tenir plena capacitat d'obrar, tot complint en concret els requisits següents:  
  
A) Capacitat general  
1. En el cas de persones físiques, que tinguen nacionalitat d'algun dels estats membres del Espai Econòmic Europeu o de qualsevol estat que, d'acord amb la seua normativa interna, reconega aquest dret als ciutadans espanyols.  
2. En el cas de persones jurídiques, que tinguen establit el seu domicili social en un estat membre del Espai Econòmic Europeu o en qualsevol estat que, d'acord amb la seua normativa interna, reconega aquest dret a les empreses espanyoles.  
3. En tot cas, el titular haurà de tenir un representant domiciliat a Espanya als efectes de notificacions.  
4. En el cas de persones jurídiques, la participació en el seu capital social de persones físiques o jurídiques nacionals de països que no siguen membres del Espai Econòmic Europeu, haurà de complir el principi de reciprocitat.  
A més, la participació individual d'una persona física o jurídica nacional de països que no siguen membres del Espai Econòmic Europeu no podrà superar directament o indirectament el 25 % del capital social. Així mateix, el total de les participacions en una mateixa persona jurídica de diverses persones físiques o jurídiques nacionals de països que no siguen membres del Espai Econòmic Europeu, haurà de ser inferior al 50 % del capital social.  
5. En el cas de persones jurídiques de caràcter mercantil, l'objecte social haurà de comprendre necessàriament la prestació de serveis de comunicació audiovisual amb anterioritat al dia de la publicació de la present convocatòria.  
6. Per a poder concórrer al bloc 21, a més dels requisits assenyalats en els punts 1 al 4 de la present base, haurà de tractar-se d'entitats privades que tinguen la consideració legal d'entitats sense ànim lucratiu o universitats públiques, de conformitat amb el que preveu l'article 35 del Decret 4/2017, de 20 de gener, del Consell, i que s'hagen creat amb anterioritat al dia de la publicació de la present convocatòria.  
No obstant això, podran concórrer al mencionat bloc, la resta de persones físiques o jurídiques que complisquen els requisits assenyalats en els punts de l'1 al 5 de la present base, per al supòsit que cap de les entitats sense ànim lucratiu o universitats públiques, abaste la puntuació mínima establida en la base deu, o bé en el cas que no existisquen sol·licituds per a alguna o totes les freqüències reservades per a les entitats privades que tinga la consideració legal d'entitat sense ànim lucratiu o universitats públiques. En aquest últim supòsit les llicències a atorgar tindran caràcter comercial.  
7. Per a poder concórrer al bloc 22, es podran presentar les persones físiques o jurídiques que complisquen els requisits assenyalats en els punts de l'1 al 5 de la present base i que, a més vagen a realitzar la seua programació íntegra (100 %) en valencià.  
No obstant això, podran concórrer al mencionat bloc, la resta de persones físiques o jurídiques que complisquen els requisits assenyalats, que optaran a les freqüències esmentades en el cas que cap de les candidatures que vagen a realitzar la seua programació 100 % en valencià, no abaste la puntuació mínima establida en la base deu, o bé en el cas que no existisquen sol·licituds per a alguna o totes les freqüències reservades per a l'emissió en valencià esmentada. En aquest últim supòsit no tindran obligació d'emetre la seua programació íntegra (100 %) en valencià.  
  
B) Limitacions per raons d'ordre públic audiovisual  
En cap cas, no podran ser titulars d'una llicència les persones físiques o jurídiques que es troben en alguna de les circumstàncies següents:  
a) Aquelles que, havent sigut titulars d'una concessió o llicència o efectuat una comunicació prèvia per a l'explotació d'un servei de comunicació audiovisual per a qualsevol àmbit de cobertura, hagen sigut sancionades amb la seua revocació o amb la privació dels seus efectes en els dos últims anys anteriors a la sol·licitud, mitjançant una resolució administrativa ferma.  
b) Aquelles societats en el capital social de les quals tinguen una participació significativa o, si és el cas, de control, directe o indirecte, persones que es troben en la situació anterior.  
c) Aquelles que, havent prestat serveis audiovisuals en un altre estat membre del Espai Econòmic Europeu, hagen vist prohibides les seues activitats durant els dos últims anys per atemptar contra els principis i valors del Conveni Europeu de Drets Humans, o allò que s'ha disposat en matèria de protecció de menors en la normativa europea i espanyola.  
  
d) Aquelles persones incurses en alguna de les prohibicions per a contractar previstes en la normativa vigent en contractació pública.  
  
C) Limitacions per raó del pluralisme en el Mercat Audiovisual Radiofònic  
1. A més dels requisits assenyalats en els apartats anteriors, hauran de respectar-se els límits següents:  
a) Una mateixa persona física o jurídica no podrà en cap cas, controlar, directament o indirecta, més del 50 % de les llicències administratives del servei de radiodifusió sonora terrestre que coincidisquen substancialment en el seu àmbit de cobertura. En tot cas, una mateixa persona física o jurídica no podrà controlar més de cinc llicències en un mateix àmbit de cobertura.  
b) En l'àmbit de la Comunitat Valenciana, cap persona física o jurídica no podrà controlar més del 40 % de les llicències existents en àmbits en què només tinga cobertura una única llicència.  
c) Cap persona física o jurídica no podrà controlar, directament o indirecta, més d'un terç del conjunt de les llicències del servei de radiodifusió sonora terrestre amb cobertura total o parcial en el conjunt del territori de l'Estat.  
2. A l'hora de comptabilitzar aquests límits no es computaran les emissores de radiodifusió sonora gestionades de forma directa per entitats públiques.  
3. Als efectes anteriors, s'entendrà que hi ha control quan es donen els supòsits a què es referix l'article 42 del Codi de Comerç.  
  
4. En el present concurs cap persona física o jurídica no podrà resultar adjudicatària de més d'una llicència per localitat, ni de més de 6 llicències de les 31 llicències oferides. En el cas que les seues candidatures obtingueren la major puntuació en més d'una localitat o en més de 6 llicències, s'atendran els criteris de preferència manifestats en l'annex II i, cas de no haver-los manifestat, a l'ordre pel qual apareixen en les presents bases.  
  
D) Inadmissió  
En el cas que un sol·licitant incomplisca alguna de les limitacions establides en aquesta base, serà inadmesa la seua sol·licitud.  
Quarta. Termini de presentació  
El termini de presentació de sol·licituds serà des de l'endemà de la publicació d'aquesta convocatòria en el DOGV, fins al dia 25 de juny de 2018, aquest últim dia inclusivament, d'acord amb el que preveu l'article 11 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana. Les sol·licituds presentades fora del termini assenyalat no seran admeses sota cap concepte.  
  
Cinquena. Termini de resolució  
El concurs haurà de resoldre's en el termini màxim de sis mesos, de conformitat amb el que estableix l'article 16.3 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana. Transcorregut el termini esmentat sense que s'haja notificat resolució expressa, les persones interessades podran entendre desestimades les seues sol·licituds.  
  
Sisena. Sol·licituds  
1. Sol·licituds i presentació  
La sol·licitud, la documentació administrativa i la proposta radiofònica previstes en els apartats 2.1 i 2.2 de la present base, es presentaran de forma telemàtica, sense que en cap cas puga superar una grandària màxima de 100 mega, inclosa la sol·licitud.  
La presentació es realitzarà segons model normalitzat, que estarà accessible en la seu electrònica de la Generalitat, https://sede.gva.es, clicant en l'apartat «serveis online» i buscant el tràmit de sol·licitud dissenyat a l'efecte o accedint a la url:  
http://www.gva.es/va/inicio/procedimientos'id\_Proc=19809&versió=amp  
La presentació de la sol·licitud de forma diferent de la telemàtica determinarà l'exclusió de la convocatòria.  
Per a poder realitzar la presentació telemàtica, la persona sol·licitant haurà de disposar d'un sistema de firma electrònica, dels admesos en la seu de la Generalitat.  
Els certificats admesos en la seu electrònica s'ajustaran a la Llei 15/2014, de 16 de setembre, de racionalització del sector públic i altres mesures de reforma administrativa.  
En concret, la sol·licitud es pot tramitar amb DNI electrònic, certificat emès per la FNMT (Fàbrica Nacional de Moneda i Timbre), i amb els certificats de persona jurídica o persona física emesos per l'ACCV (Autoritat de Certificació de la Comunitat Valenciana). També s'admetran tots els certificats reconeguts inclosos en la Llista de confiança de prestadors de certificació (TSL) establits a Espanya, publicada en la seu electrònica del Ministeri d'Energia, Turisme i Agenda Digital.  
  
La presentació de la sol·licitud en el Registre Electrònic es podrà acreditar mitjançant el rebut expedit per aquest de manera automàtica. Es podrà recuperar el justificant de registre esmentat, accedint a l'àrea personal o carpeta ciutadana, https://www.tramita.gva.es/cdc/, apartat «sol·licituds entregades».  
Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel Registre Electrònic.  
La presentació de la sol·licitud suposa l'acceptació incondicionada de les clàusules d'aquestes bases.  
L'adreça electrònica habilitada indicada en la sol·licitud s'emprarà com a únic canal per a totes les comunicacions i notificacions relatives a aquest concurs.  
2. Formulació de les sol·licituds  
a) Les sol·licituds s'ajustaran al model que figura en l'annex II i es presentaran degudament firmades pel propi interessat o per un representant legal degudament facultat.  
b) Les sol·licituds es faran de forma individualitzada per a cada una de les freqüències dels blocs.  
Cada sol·licitant només podrà presentar una proposta radiofònica per a cada un dels blocs i freqüències a què concórrega. La presentació de més d'una proposta per al mateix bloc donarà lloc a la inadmissió de totes les subscrites pel sol·licitant per al bloc esmentat, excepte, en el cas dels blocs 11, 21 i 22, en el qual podrà presentar propostes per a una o diverses de les freqüències que s'ofereixen, si bé es presentarà una sol·licitud per freqüència i la seua corresponent proposta radiofònica de manera individualitzada.  
c) La presentació de la sol·licitud de forma diferent de la prevista en aquest apartat determinarà l'exclusió de la convocatòria.  
d) L'Administració es reserva la facultat de comprovar en qualsevol moment la veracitat de les dades aportades, bé abans de l'adjudicació de la llicència, o bé durant la seua vigència, per si mateixa o mitjançant petició al sol·licitant o titular de la llicència, de documentació o informes complementaris. La falsedat o inexactitud de tals dades provocarà el rebuig de la sol·licitud o, si és el cas, la revocació de la llicència, així com l'exigència de les responsabilitats que de tal fet es deriven.  
  
e) L'omissió de qualsevol dels documents exigits, així com la seua presentació defectuosa, determinarà la inadmissió del sol·licitant, a excepció dels casos en què siga possible l'esmena.  
La documentació que acompanyarà a la sol·licitud serà la següent:  
2.1. Documentació administrativa  
Es presentarà la sol·licitud i la documentació acreditativa de la personalitat jurídica del sol·licitant i de la seua aptitud per a ser titular d'una llicència, de conformitat amb els requisits i prohibicions que estableix la Llei 7/2010, de 31 de març, general de comunicació audiovisual.  
La documentació administrativa inclourà cada un dels següents arxius en format zip o pdf, d'una grandària màxima de 20 mega cadascun, habilitats per a la seua impressió, firmats electrònicament, si escau, i denominats cadascun de la manera següent:  
- Annex II. Sol·licitud  
- Annex III. Certificació de l'òrgan de govern sobre la composició i estructura del capital social  
- Annex IV. Declaració responsable  
- Acreditació personalitat jurídica  
- Acreditació representació  
Quan s'opte a freqüències de més d'un bloc, es podrà presentar una sola vegada la documentació acreditativa dels requisits i de la capacitat jurídica (acreditació de la personalitat jurídica, acreditació de la representació, certificació de l'òrgan de govern sobre la composició i estructura del capital social i declaració responsable) per a prendre part en el concurs, mencionant expressament que s'acull a aquesta facultat en la casella corresponent de l'annex II de les altres sol·licituds, i indicant en quina d'elles s'ha inclòs tal documentació.  
En el cas que el sol·licitant es presente a més de 6 freqüències, o a diverses freqüències que estiguen en una mateixa localitat, haurà de manifestar en la sol·licitud, annex II, la seua preferència per al possible atorgament respecte al supòsit que la seua oferta obtinga la major puntuació en més de 6 freqüències, o més d'una freqüència en una determinada localitat.  
La sol·licitud, annex II, inclourà una autorització perquè la Secretaria de Comunicació obtinga directament l'acreditació de les dades d'identitat, i si és el cas de residència, així com les dades relatives al compliment de les obligacions tributàries i amb la Seguretat Social.  
La Secretaria Autonòmica de Comunicació podrà comprovar aquestes dades si la casella habilitada de l'annex II per a la seua autorització, resulta marcada per la persona sol·licitant.  
Documents que s'han d'incorporar a la «documentació administrativa»:  
a) L'arxiu «Acreditació personalitat jurídica» inclourà els següents documents, segons el cas:  
a.1. Les persones físiques nacionals d'estats no membres del Espai Econòmic Europeu, hauran de presentar un informe de la Missió Diplomàtica Permanent d'Espanya en l'estat corresponent, justificatiu que l'estat de procedència admet al seu torn la prestació de serveis de comunicació audiovisual als ciutadans espanyols.  
  
a.2. La personalitat, la capacitat d'obrar i l'objecte social de les empreses que foren persones jurídiques, s'acreditarà mitjançant l'escriptura de constitució i de modificació, si és el cas, inscrita en el Registre Mercantil, quan aquest requisit siga exigible d'acord amb la legislació mercantil que li siga aplicable. Si no ho fóra, l'acreditació de la capacitat d'obrar es realitzarà mitjançant l'escriptura o document de constitució, de modificació, estatuts o acta fundacional, en què consten les normes per les quals es regula la seua activitat i el seu objecte, inscrits, si és el cas, en el corresponent registre oficial. Així mateix, haurà d'aportar-se en ambdós casos el document del número d'identificació fiscal de l'entitat.  
a.3. La capacitat d'obrar de les persones jurídiques no espanyoles d'Estats membres del Espai Econòmic Europeu, s'acreditarà mitjançant certificació de la seua inscripció en el registre procedent, d'acord amb la legislació de l'Estat on estiguen establides o, en el cas que tal inscripció no siga preceptiva, mitjançant la presentació d'una declaració responsable de la seua capacitat d'obrar.  
a.4. Les persones jurídiques estrangeres d'estats que no siguen membres del Espai Econòmic Europeu, hauran de presentar un informe justificatiu de la seua capacitat d'obrar emès per la representació diplomàtica espanyola en l'estat corresponent. Així mateix, hauran d'aportar informe de la respectiva missió diplomàtica permanent espanyola, relatiu al fet que l'estat de la seua procedència admet al seu torn la prestació de serveis de comunicació audiovisual a les empreses espanyoles.  
  
b) L'arxiu « Acreditació representació» inclourà els documents següents:  
b.1 Els qui compareguen o firmen proposicions en nom d'altres persones físiques o jurídiques, presentaran poder validat a l'efecte per l'Advocacia General de la Generalitat. Si es tractara d'empresaris estrangers, la comissió de valoració apreciarà la suficiència dels poders esmentats, podent sol·licitar informe l'Advocacia General de la Generalitat. En tot cas, les empreses estrangeres presentaran la documentació traduïda de forma oficial al castellà o al valencià.  
b.2. Quan dues o més persones o empreses presenten oferta conjunta, document acreditatiu de la designació de la persona o entitat que ha d'ostentar la plena representació de tots ells enfront de l'Administració.  
c) L'arxiu «annex III certificació de l'òrgan de govern sobre la composició i estructura del capital social» inclourà els següents documents, amb subjecció al model que figura en l'annex III:  
c.1. Tractant-se de persones jurídiques, hauran de presentar certificació emesa pel corresponent òrgan de govern sobre la composició i estructura del capital social, amb subjecció al model que s'arreplega en l'annex III. A aquests efectes, hauran d'aportar el nom i cognoms o, si és el cas, denominació o raó social, nacionalitat, incloent-hi el número d'identificació fiscal dels titulars de participacions en el capital social, amb indicació dels percentatges corresponents, tant directament com indirecta.  
c.2. En el cas que en el capital social esmentat participen persones físiques o jurídiques de països que no siguen membres de l'Espai Econòmic Europeu, a la certificació haurà d'adjuntar-se un informe de la Missió Diplomàtica Permanent d'Espanya en l'estat corresponent, justificatiu que l'estat de procedència admet al seu torn la participació dels ciutadans espanyols en persones jurídiques que tenen per objecte la prestació de serveis de comunicació audiovisual.  
d) L'arxiu «annex IV Declaració responsable» inclourà, amb subjecció al model que figura en l'annex IV:  
Declaració responsable de la persona sol·licitant o representant legal degudament facultat, que haurà de comprendre expressament les circumstàncies següents:  
- Que reuneix els requisits de capacitat general establits en l'article 25 de la Llei 7/2010, de 31 de març, general de la comunicació audiovisual, per a ser titular de la llicència  
- Que no incorre en les limitacions que, per raons d'ordre públic audiovisual, estableix l'article 26 de la Llei 7/2010, de 31 de març, General de comunicació audiovisual.  
- Que no infringeix els límits al control de llicències del servei de radiodifusió sonora terrestre, establits en l'article 37 de la Llei 7/2010, de 31 de març, general de la comunicació audiovisual.  
- Que no està afectat per les prohibicions per a contractar, incloses en la normativa vigent de contractació pública.  
- Així mateix, comprendrà expressament la circumstància que el sol·licitant es troba al corrent en el compliment de les obligacions tributàries amb l'Administració estatal i amb l'Administració de la Generalitat, així com amb la Seguretat Social. Respecte a la Seguretat Social, el sol·licitant haurà d'estar inscrit en aquest sistema i, si es tracta d'un empresari individual, haurà d'estar afiliat i d'alta en el règim que li corresponga quant a la seua activitat. Si és el cas, també comprendrà la declaració d'estar donat d'alta en l'IAE corresponent als serveis de ràdio i al corrent de pagament en el mencionat impost, o bé que està exempt del pagament d'aquest impost.  
Tal com s'estableix en la base vint i de conformitat amb el que preveu l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no-presentació davant l'administració competent de la declaració responsable, de la documentació que, si és el cas, siga requerida per a acreditar el compliment d'allò que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment que es tinga constància de tals fets, sense perjuí de les responsabilitats penals, civils o administratives a què hi haguera lloc.  
2.2. Proposta radiofònica  
La proposta radiofònica comprèn la documentació que permetrà avaluar les condicions de les ofertes segons els criteris de valoració.  
  
La proposta radiofònica inclourà cada un dels següents arxius en format zip o pdf, d'una grandària màxima de 20 mega cadascun, habilitats per a la seua impressió, firmats electrònicament, si escau, i denominats cadascun de la manera següent:  
- Memòria (apartat 2.2.1).  
- Annex V Projecte d'emissora, apartat 2.2.2 subapartats A), E), F), G), H), I).  
- Viabilitat econòmica i estructural del projecte (apartat 2.2.2 subapartat B)  
- Annex VI compromís de no transmetre o arrendar la llicència, apartat 2.2.2 subapartat C).  
- Proposta tècnica, apartat 2.2.2 subapartat D).  
L'estructura i contingut de la proposta hauran d'ajustar-se necessàriament a allò que s'ha especificat en els apartats següents d'aquesta clàusula. Els diversos elements que componen la proposta han de ser congruents entre si. Així mateix, els compromisos corresponents als apartats integrants de la proposta hauran de formular-se amb claredat i precisió.  
2.2.1 Memòria  
L'arxiu denominat «Memòria» inclourà un document de no més de 20 pàgines, model DIN A4, amb lletra Arial 12, interlineat 1,5, que continga únicament i exclusiva els apartats que es detallen a continuació i en l'ordre que s'estableix:  
- Experiència: breu presentació del sol·licitant; descripció del coneixement del sol·licitant o els seus gestors sobre la radiodifusió sonora en FM en l'àmbit estatal i en el de la Comunitat Valenciana, amb concreció d'anteriors o vigents actuacions en el mercat de la radiodifusió sonora en FM i transmèdia, així com de la visió particular de la realitat de la zona de cobertura. En el supòsit del bloc 21 s'haurà de fer especial referència al coneixement i experiència del sol·licitant o els seus gestors en l'àmbit de la radiodifusió.  
- Coherència del projecte amb les dades aportades: aspectes que caracteritzen la seua oferta radiofònica: tipologia de la programació (generalista, especialitzada ?en aquest últim cas, indicar la temàtica?, o mixta), estructura i continguts, audiència objectiu; model d'explotació; indicant l'existència, si és el cas, d'acords d'emissió de programes amb altres empreses titulars de llicències del servei de radiodifusió sonora. Així mateix, s'inclourà la col·laboració prevista de tercers en general en la prestació del servei recursos tècnics, humans i econòmics, assignats a l'explotació del servei; organigrama. En el supòsit del bloc 21 s'haurà de fer especial referència al tractament relatiu a les necessitats socials, educatives, culturals i de comunicació específiques de comunitats i grups socials, així com per a fomentar la participació ciutadana i la vertebració del teixit associatiu. En concret, s'hauran d'assenyalar els mecanismes de participació que s'aplicaran tant a la composició de les seues graelles de programació, com al disseny de la programació pròpia, quan escaiga.  
- Singularitat del projecte i aportació a la vertebració del mapa radiofònic de la Comunitat Valenciana: es destacaran aquells aspectes que ha considerat rellevants per a formular la seua oferta radiofònica, i els elements que li fan estimar que la seua oferta tindrà prou interès per a estar, amb la solidesa necessària, en la zona de cobertura i mantenir-se al llarg del període de la llicència. S'indicarà el nom comercial previst per a l'oferta radiofònica del projecte d'emissora que es presenta en la proposta. En el cas que l'oferta radiofònica ja existisca en l'àmbit de la Comunitat Valenciana o en qualsevol altre àmbit, el nom comercial haurà de ser coincident amb la marca que està sent utilitzada per l'empresa sol·licitant. Si el projecte que es presenta és completament nou, el nom comercial que indique la sol·licitant serà el que tinga previst per a la seua emissora, sense perjuí que puga ser modificat per un altre, en cas de resultar-ne adjudicatària.  
2.2.2 Projecte d'emissora  
El projecte d'emissora haurà de desenvolupar-se atenent als apartats següents:  
A) Característiques de la programació oferida.  
B) Viabilitat econòmica i estructural del projecte.  
C) Compromís de no transmetre o arrendar la llicència.  
D) Proposta tècnica.  
E) Contribució a la pluralitat de l'oferta de prestadors de serveis de comunicació audiovisual.  
F) Foment dels valors culturals, històrics i socials de la Comunitat Valenciana.  
G) Utilització del valencià.  
H) Foment al desenvolupament del sector audiovisual a la Comunitat Valenciana.  
I) Respecte a la diversitat, pluralitat, discapacitat, igualtat, als drets dels menors i a la no-discriminació de les minories, respectant el principi de transversalitat de gènere.  
  
A) Característiques de la programació oferida  
En l'arxiu denominat «Annex V. Projecte d'emissora» s'haurà d'omplir la proposta de programació, segons el model que s'incorpora com a annex V, apartat A, amb indicació dels programes que s'emetran els set dies de la setmana i les vint-i-quatre hores del dia. Es detallarà la informació següent:  
1. Una relació de programes no informatius, amb indicació del nom del programa, dia i horari d'emissió i una breu descripció.  
A més, hauran d'especificar-se:  
- Hores per setmana de programació no informativa relativa a l'àmbit de la localitat de la llicència.  
- Hores per setmana de programació no informativa relativa a l'àmbit de la Comunitat Valenciana, exclosa la programació assenyalada en l'apartat anterior.  
- Hores per setmana de programació de producció pròpia (produïda pel prestador de servei).  
- Hores per setmana de programació d'única emissió.  
- Programes dedicats a l'audiència generalista, infantil, juvenil, o de la tercera edat, especificant la descripció del programa.  
- Programes amb continguts relatius a persones migrants, a la diversitat funcional, a la igualtat de gènere, a continguts relatius a persones en situació de desocupació, joves, minories ètniques, a la cooperació internacional al desenvolupament, o a altres col·lectius en risc d'exclusió social, especificant la descripció del programa.  
2. Una relació de programes informatius amb indicació del nom del programa, dia i horari d'emissió i una breu descripció:  
- Hores per setmana de programació informativa dedicada a l'àmbit de la localitat de la llicència.  
- Hores per setmana de programació informativa dedicada a l'àmbit de la Comunitat Valenciana, exclosa la programació assenyalada en l'apartat anterior.  
- Hores per setmana de programació informativa en general, no incloses en els apartats anteriors.  
3. Hores de redifusió per setmana.  
4. Horari d'emissió.  
5. Si és el cas, compromís fefaent de no emetre continguts relacionats amb la televenda, concursos radiofònics, xat de contactes, així com programes relacionats amb l'esoterisme, jocs d'atzar i apostes. Segons el model incorporat en l'Annex V, apartat A.5.  
  
B) Viabilitat econòmica i estructural del projecte  
B.1 En l'arxiu denominat «Viabilitat econòmica i estructural del projecte» s'haurà d'incloure per als blocs de l'1 al 20 i bloc 22: document de no més de 20 pàgines, model DIN A4, amb lletra Arial 12, interlineat 1,5, que continga únicament i exclusiva els apartats que es detallen a continuació i en l'ordre que s'estableix:  
Es presentarà l'estratègia global que el sol·licitant es planteja per a la gestió de la llicència i del servei, i s'elaborarà un pla de negoci que incloga:  
1) Pla d'inversions i costos. Previsió d'inversions i costos associats a la implantació del Projecte d'emissora, referit a la freqüència o freqüències i localitat del bloc, que haurà d'incloure:  
- Inversió en infraestructures: estudis de producció i equipament.  
  
- Costos d'explotació de la xarxa: contribució, transport i difusió.  
  
- Costos de producció i gestió de continguts de programació.  
- Pla d'amortitzacions.  
2) Anàlisi de mercat, referida a la freqüència o freqüències i localitat del bloc, s'inclourà la informació següent:  
- Estratègia publicitària:  
· Competència.  
· Potencials clients (publicitat).  
· Audiència potencial.  
- Estratègia de vendes que s'ha de seguir en matèria de promoció i publicitat.  
- Previsions de futur.  
- Qualsevol altre aspecte relacionat amb l'estratègia comercial que es considere oportú mencionar.  
3) Pla financer i de negoci, referit a la freqüència o freqüències i localitat del bloc. S'inclourà la informació següent:  
Fonts de finançament, la previsió d'inversions, les previsions d'ingressos i despeses, i el pla de tresoreria que hauran d'estar expressats en euros nominals, així com les previsions dels resultats d'explotació.  
  
4) Compromís de contractació de personal indefinit destinat a la prestació del servei amb indicació de:  
- Compromisos de contractació de treballadors o treballadores amb diversitat funcional acreditada i/o en risc d'exclusió social.  
- Compromisos de contractació de treballadors o treballadores menors de 30 anys.  
- Compromisos de contractació no inclosos en els anteriors.  
B.2 En l'arxiu denominat «Viabilitat econòmica i estructural del projecte», per al Bloc 21 els sol·licitants hauran d'incloure document d'un màxim de 20 pàgines, model DIN A4, amb lletra Arial 12, interlineat 1,5, que continga únicament i exclusiva els apartats que es detallen a continuació i en l'ordre que s'estableix:  
1. Estat comptable i ingressos corresponents a l'exercici anterior a la convocatòria, incloent-hi balanç de situació, compte de pèrdues i guanys i memòria econòmica de l??any anterior, o bé les últimes auditades, tot això subscrit per persona autoritzada segons els estatuts.  
2. Projecte de viabilitat econòmica que contemple costos, previsió i calendari d'inversions, font de finançament i previsions de despeses i ingressos. A més, haurà de justificar la procedència dels seus fons.  
  
  
C) Compromís de no transmetre o arrendar la llicència  
En l'arxiu denominat «Annex VI, compromís de no transmetre o arrendar la llicència» s'omplirà, si és el cas, conforme a l'annex VI, un compromís de no transmetre ni arrendar la llicència per un termini superior als dos anys que estableix l'article 29.2 de la Llei 7/2010, de 31 de març, general de la comunicació audiovisual, fins a un màxim de quinze anys, temps total de la seua durada inicial.  
  
D) Proposta tècnica  
En l'arxiu denominat «Proposta tècnica» s'haurà d'incloure document d'un màxim de 25 pàgines, model DIN A4, amb lletra Arial 12, interlineat 1,5, que continga únicament i exclusiva els apartats que es detallen a continuació i en l'ordre que s'estableix:  
1. Dades bàsiques  
1.1. Es realitzarà una breu descripció de l'equipament tècnic i del material amb què es pretén dotar els estudis, fent especial insistència quant a la realització i producció. No s'inclourà cap manual tècnic, ni còpia de les característiques generals de l'equipament tècnic que es pretenga utilitzar.  
1.2. Es descriurà igualment l'equipament tècnic proposat per a la seua utilització en la prestació del servei de difusió de FM i les seues característiques, arquitectura, topologia i infraestructura de la xarxa de difusió proposada. No s'inclourà cap manual tècnic, ni còpia de les característiques generals de l'equipament tècnic que es pretenga utilitzar.  
1.3. Termini previst d'inici de les emissions des de l'atorgament de la llicència, dins del límit establit per la normativa vigent.  
1.4. S'inclourà una estimació de la cobertura poblacional i territorial prevista, amb simulació informàtica, realitzada amb les dades de potència, diagrames i ubicacions previstes. S'especificarà així mateix el programa utilitzat, mètode de càlcul i models de terreny aplicats  
  
1.5. S'inclourà una breu descripció del mode de transport del senyal des del Centre de Producció de Programes al centre emissor proposat.  
  
2. Pla de qualitat, continuïtat i fiabilitat.  
2.1. El sol·licitant especificarà les tècniques, instruments i eines concretes que s'empraran en el seu projecte radiofònic per a garantir la qualitat i continuïtat tècnica del servei, incloent-hi la seguretat de les instal·lacions, sistema de detecció i atenció d'avaries.  
  
2.2. També podrà al·ludir, si és el cas, a acords de qualitat de servei firmats amb l'operador de telecomunicacions que li prestarà el servei, havent d'incloure en aquest cas el seu abast i detall (haurà d'indicar explícitament: nom, CIF, activitat i data de la resolució com a operador de telecomunicacions en la Comissió Nacional dels Mercats i la Competència).  
3. Pla mediambiental i protecció de la salut.  
En el supòsit de disposar de pla mediambiental i protecció de la salut, en aquest apartat el sol·licitant haurà de proporcionar la informació següent:  
3.1. Forma en què el sol·licitant proposa la minimització de l'impacte mediambiental respecte a la implantació del centre emissor, especialment en allò que s'ha referit a les infraestructures. També haurà de precisar com pretén garantir-se la seguretat de les persones davant les emissions electromagnètiques i la no producció d'interferències a altres serveis de radiocomunicació establits legalment.  
3.2. Es detallaran els mitjans per a la protecció contra factors de risc tant externs com interns, si n'hi haguera.  
4. Pla de compartició d'infraestructures.  
4.1. En el cas que es preveja utilitzar infraestructures de telecomunicacions existents legalment establides, haurà d'indicar-se explícitament quines s'empraran.  
4.2. Si són de la seua propietat, haurà d'indicar de quins altres serveis de radiocomunicació disposa en aqueix emplaçament, assenyalant les freqüències en ús o reservades per l'administració competent en matèria de l'espectre radioelèctric.  
4.3. En el cas que es preveja utilitzar infraestructures de telecomunicacions existents legalment establides pertanyents a tercers, haurà d'indicar-se explícitament: nom, CIF, activitat i data de la resolució com a operador del tercer en la Comissió Nacional dels Mercats i la Competència.  
5. Pla d'innovació tecnològica.  
En el supòsit de disposar d'un pla d'innovació tecnològica, el sol·licitant haurà de proporcionar la informació següent:  
5.1. La relativa a les actuacions de promoció de la societat de la informació i les inversions en la producció de serveis i continguts multimèdia.  
5.2. La relativa a actuacions per a la contribució al desenvolupament tecnològic i industrial de la zona de servei per a la qual es presenta l'oferta.  
El servei de difusió en FM haurà d'indicar si compta amb els següents serveis complementaris addicionals:  
5.3. Servei de RDS amb indicació del PI (Identificador de Programa) i del nom del servei d'audiovisual.  
5.4. Si el Servei de RDS comporta l'emissió de dades dinàmiques, seran de gestió directa per l'adjudicatari, igualment s'especificaran i valoraran les aplicacions i/o serveis addicionals que sobre la subportadora de RDS el sol·licitant oferisca i detalle, i haurà de proveir els mitjans de comunicació adequats amb els codificadors, perquè es realitze la gestió des del seu centre de producció de programes mitjançant protocol UECP SPB-490; si no utilitzara aquest protocol, haurà de justificar-ho.  
  
5.5. La implantació i prestació de serveis no existents en la zona de cobertura en relació amb la qual es presenta l'oferta i en altres àrees pròximes.  
5.6. L'especificació d'aquells aspectes que suposen una innovació tecnològica en els processos productius i transaccionals dels programes i en el procés de transmissió dels senyals, tant en les vies de contribució com de distribució.  
5.7. La disponibilitat d'una plataforma en línia gratuïta d'emissió en directe.  
5.8. La disponibilitat d'una plataforma en línia gratuïta que oferisca els continguts en diferit.  
5.9. La complementació del servei amb aplicacions per a distintes plataformes que fomenten l'accessibilitat al servei.  
  
E) Contribució a la pluralitat de l'oferta de prestadors de serveis de comunicació audiovisual  
En l'arxiu denominat «Annex V. Projecte d'emissora», s'haurà d'omplir el model que s'incorpora com a annex V, apartat. E.1.  
  
El sol·licitant indicarà la seua presència en la localitat objecte de llicència, així com en altres localitats de la Comunitat Valenciana, especificant l'oferta radiofònica de freqüència modulada amb la qual està present com a titular de llicència. Es farà constar la localitat, freqüència i el nom comercial o programació a què està adscrita.  
A més, descriurà en l'apartat E.2 de l'annex V, sense excedir l'espai creat a l'efecte, les raons per les quals el sol·licitant i el seu projecte d'emissora contribueixen a la pluralitat de prestadors del servei de comunicació audiovisual radiofònica en l'àmbit de la localitat de la llicència.  
  
F) Foment dels valors culturals, històrics i socials de la Comunitat Valenciana  
En l'arxiu denominat «Annex V. Projecte d'emissora», s'haurà d'omplir el model que s'incorpora com a annex V, apartat F, amb indicació dels programes amb continguts relatius a valors culturals, històrics i socials de la Comunitat Valenciana, constarà el nom del programa, dia i horari d'emissió, nombre d'hores per setmana i una breu descripció, que ha de ser coherent amb les dades aportades en la descripció dels programes a què es fa referència en l'apartat A.  
  
Si és el cas, haurà d'indicar el percentatge de música a emetre en valencià sobre el total de la música emesa. Així mateix, s'indicarà, si és el cas, el percentatge de música a emetre d'artistes de l'àmbit de la Comunitat Valenciana sobre el total de la música emesa.  
G) Utilització del valencià  
En l'arxiu denominat «Annex V. Projecte d'emissora», s'haurà d'omplir el model que s'incorpora en annex V, apartat G, amb indicació de les hores d'emissió de programació setmanal conduïda en valencià a què es compromet, que haurà de ser coherent amb les dades aportades en la descripció dels programes a què es fa referència en l'apartat A.  
  
  
H) Foment al desenvolupament del sector audiovisual a la Comunitat Valenciana  
En l'arxiu denominat «Annex V. Projecte d'emissora», s'haurà d'omplir el model que s'incorpora en l'annex V, apartat H, amb indicació de:  
- Si l'empresa té el seu domicili social o fiscal a la Comunitat Valenciana, amb anterioritat a la data de publicació de la present convocatòria.  
- Treballadors i treballadores en la plantilla actual o compromís de contractar treballadors i treballadores que residisquen en el territori de la Comunitat Valenciana.  
- Compromisos de col·laboració o contractes amb altres empreses del sector audiovisual de la Comunitat Valenciana. Es podrà requerir còpia acreditativa dels compromisos o contractes.  
- Compromisos de col·laboració o contractes amb institucions de la Comunitat Valenciana. Es podrà requerir còpia acreditativa dels compromisos o contractes.  
- Compromisos de caràcter associatiu entre diverses persones físiques o jurídiques amb seu a la Comunitat Valenciana i amb experiència en el sector de la radiodifusió. Es podrà requerir còpia acreditativa dels compromisos.  
I) Respecte a la pluralitat, diversitat, discapacitat, igualtat, als drets dels menors i a la no-discriminació de les minories, respectant el principi de transversalitat de gènere  
En l'arxiu denominat «Annex V. Projecte d'emissora», s'haurà d'omplir el model que s'incorpora en l'annex V, apartat I, amb indicació de:  
- Si en l'escriptura fundacional o en els estatuts de l'entitat figura com a objectiu seu el treballar a favor d'aquests principis, amb anterioritat a la data de publicació de la present convocatòria. Es podrà requerir còpia de la documentació acreditativa.  
- Si hi ha un llibre d'estil o document semblant en què figure com a objectiu treballar a favor d'aquests principis, amb anterioritat a la data de publicació de la present convocatòria. Es podrà requerir còpia de la documentació acreditativa.  
  
Setena. Comissió de valoració  
1. De conformitat amb allò que disposa l'article 13 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, es designa les persones següents:  
Titulars:  
Presidència: la persona que ocupe el lloc corresponent a la Subdirecció General de Relacions Informatives i Promoció Institucional.  
  
Secretaria: una persona que ocupe un lloc de cap de secció i amb titulació de llicenciatura o grau en Dret, en la Subdirecció General de Relacions Informatives i Promoció Institucional.  
Vocal: la persona que ocupe el lloc corresponent al cap del Servei de Comunicació.  
Vocal: la persona que ocupe el lloc corresponent a la unitat de coordinació, de caràcter econòmic, adscrit a la Sotssecretaria de Presidència.  
  
Vocal: una persona pertanyent al cos funcionarial de l'Advocacia de la Generalitat, a proposta d'aquesta.  
Vocal: una persona pertanyent al cos funcionarial d'Intervenció i Auditoria de la Generalitat, a proposta d'aquesta.  
Vocal: una persona funcionària adscrita al cos superior tècnic d'enginyeria de telecomunicació o al de gestió en enginyeria tècnica de telecomunicacions de l'Administració de la Generalitat, a proposta de l'òrgan convocant i de l'òrgan amb competències en matèria d'infraestructures i xarxes de telecomunicació.  
  
Suplents:  
Presidència: la persona que ocupe el lloc corresponent al cap de Servei de publicitat i Imatge Institucional.  
Secretaria: una persona que ocupe un lloc de cap de secció i amb titulació de llicenciatura o grau en Dret, en la Subdirecció General de Relacions Informatives i promoció Institucional.  
Vocal: la persona que ocupe el lloc corresponent al cap del Servei de planificació i anàlisi informativa.  
Vocal: la persona que ocupe el lloc corresponent a la unitat de coordinació, de caràcter econòmic, adscrit a la Sotssecretaria de Presidència.  
  
Vocal: una persona pertanyent al cos funcionarial de l'Advocacia de la Generalitat, a proposta d'aquesta com a suplent.  
Vocal: una persona pertanyent al cos funcionarial d'Intervenció i Auditoria de la Generalitat, a proposta d'aquesta com a suplent.  
Vocal: una persona funcionària adscrita al cos superior tècnic d'enginyeria de telecomunicació o al de gestió en enginyeria tècnica de telecomunicacions de l'Administració de la Generalitat, a proposta de l'òrgan convocant i de l'òrgan amb competències en matèria d'infraestructures i xarxes de telecomunicació, com a suplent.  
2. De conformitat amb allò que disposa l'article 15.2 del Decret 4/2017, de 20 de gener, del Consell, a fi de poder valorar adequadament les ofertes, la comissió de valoració podrà requerir, en qualsevol moment del procés, l'assistència de personal assessor extern, que podrà assistir, amb veu però sense vot, a les reunions; així com demanar els informes tècnics que considere convenients.  
3. La comissió de valoració es regirà per les normes d'aplicació als òrgans col·legiats, establides en la Llei 40/2015, d'1 d'octubre, de règim jurídic del sector públic.  
  
Huitena. Examen de la documentació administrativa  
La comissió de valoració es constituirà, i d'acord amb el que disposa els articles 13 i 14 del Decret 4/2017, de 20 de gener, del Consell:  
  
1. Examinarà la documentació acreditativa dels requisits i la capacitat jurídica de les persones sol·licitants, i, si apreciara l'existència de defectes o omissions esmenables, requerirà la persona interessada perquè, en el termini de 10 dies, esmene les deficiències o acompanye els documents preceptius, amb la indicació que, si així no ho fera, se la tindrà per desistida de la seua sol·licitud.  
2. Expirat el termini per a la presentació de sol·licituds i, si és el cas, per a l'esmena de deficiències, mitjançant un acord de la comissió de valoració es resoldrà l'exclusió del concurs de les persones sol·licitants que no hagen acreditat les condicions d'aptitud necessàries per a ser titulars de llicències de comunicació audiovisual, o no hagen presentat la documentació requerida en les presents bases. El mencionat acord serà objecte de publicació en l'adreça web http://www.presidencia.gva.es/.  
3. Els actes d'exclusió de la comissió de valoració seran recurribles en alçada davant l'òrgan convocant.  
  
Novena. Examen de la proposta radiofònica  
Conclòs l'examen de la documentació administrativa i acordada la relació de propostes admeses, es procedirà per part de la comissió de valoració a examinar i verificar la proposta radiofònica de les sol·licituds que hagen sigut admeses al concurs.  
  
Deu. Criteris de valoració i puntuació  
1. Per a decidir sobre l'atorgament de les llicències caldrà ajustar-se als següents criteris de valoració i puntuació:  
a) Per als blocs de l'1 al 20 la puntuació màxima serà de 240 punts i la puntuació mínima exigida per a ser proposat serà de 180 punts.  
  
b) Per al bloc 21, respecte al criteri de valoració establit en l'apartat B) Viabilitat econòmica i estructural del projecte, només es tindrà en compte l'apartat 2, per la qual cosa la puntuació màxima serà de 225 punts i la puntuació mínima exigida per a ser proposat serà de 100 punts.  
c) Per al bloc 22, no es tindrà en compte el criteri de valoració establit en l'apartat G) Utilització del valencià, per la qual cosa la seua puntuació màxima serà de 220 punts i la puntuació mínima exigida per a ser proposat serà de 150 punts.  
2. En el bloc 21, per al supòsit que cap de les entitats sense ànim lucratiu o universitats, no abaste la puntuació mínima exigida, o bé, no hi haja sol·licitants, la puntuació mínima a aconseguir serà de 180 punts i es comptabilitzaran els criteris relatius a la valoració econòmica, apartat 1.  
3. En el bloc 22, per al supòsit que no aconsegueixen la puntuació mínima exigida, o bé, no hi haja sol·licitants, la puntuació mínima a assolir serà de 180 punts i es comptabilitzaran els criteris relatius a la utilització del valencià.  
  
I. Memòria (puntuació global màxima: 30 punts)  
- Experiència, màxim 7,50 punts  
- Coherència del projecte amb les dades aportades, màxim 15 punts  
- Singularitat del projecte i aportació a la vertebració del mapa radiofònic de la Comunitat Valenciana, màxim 7,50 punts  
  
II. Projecte d'emissora  
A) Característiques de la programació oferida (puntuació global màxima: 50 punts)  
1. Programes no informatius relatius a l'àmbit de la localitat de la llicència: Per cada bloc d'1 hora (setmanal): 1 punt (màxim 10 punts).  
  
2. Programes no informatius relatius a l'àmbit de la Comunitat Valenciana, exclòs l'àmbit de la localitat. Per cada bloc d'1 hora (setmanal): 0,5 punts (màxim 5 punts).  
3. Programes de producció pròpia (produïts pel prestador de servei). Per cada bloc d'1 hora (setmanal): 0,5 punts (màxim 5 punts).  
  
4. Programes d'única emissió. Per cada bloc d'1 hora (setmanal): 0,25 punts (màxim 3 punts).  
5. Foment de la programació dirigida a diferents audiències i amb continguts relatius a col·lectius en risc d'exclusió social. (màxim 5 punts):  
Per cada programa dedicat a un segment d'audiència diferent (infantil, juvenil, tercera edat): 1 punt.  
Per cada programa amb continguts relatius a persones migrants, a diversitat funcional, a la igualtat de gènere, a continguts relatius a persones en situació de desocupació, joves, minories ètniques, a la cooperació internacional al desenvolupament, o a altres col·lectius en risc d'exclusió social, especificant-ho en la descripció del programa: 1,5 punts.  
  
6. Programes informatius dedicats a l'àmbit de la localitat de la llicència. Per cada hora setmanal: 0,5 punts (màxim 5 punts).  
7. Programes informatius dedicats a l'àmbit de la Comunitat Valenciana, exclòs l'àmbit de la localitat. Per cada hora setmanal: 0,25 punts (màxim 3 punts).  
8. Programes informatius en general, exclosos els dos àmbits anteriors. Per cada hora Setmanal 0,10 punts (màxim 2 punts).  
9. Hores de redifusió (fins a 5 punts):  
- Més de 5 hores setmanals: 0 punts.  
- 4 hores setmanals o més: 1 punt.  
- 3 hores setmanals o més: 2 punts.  
- 2 hores setmanals o més: 3 punts.  
- 1 hora setmanal o més: 4 punts.  
- 0 hores setmanals o més: 5 punts.  
10. Horari d'emissió: per cada 2 hores per damunt de les 16 hores d'emissió diàries: 0,5 punts (màxim 2 punts).  
11. Compromís fefaent de no emetre continguts relacionats amb la televenda, concursos radiofònics, xat de contactes, així com programes relacionats amb l'esoterisme, jocs d'atzar i apostes (5 punts).  
  
En aquells criteris de valoració vinculats a la programació, no escaurà assignar cap puntuació als apartats en què s'observe discordança entre el compromís assenyalat pel sol·licitant i les dades resultants del formulari omplit.  
  
B) Viabilitat econòmica i estructural del projecte (puntuació global màxima: 25 punts, Bloc 21: 10 punts):  
1 Criteris per a tots els blocs, a excepció del bloc 21:  
a) Pla d'inversions i costos referit a la freqüència o freqüències i localitat del bloc (màxim 5 punts).  
b) Anàlisi de mercat referida a la freqüència o freqüències i localitat del bloc (màxim 5 punts).  
c) Pla financer i de negoci referit a la freqüència o freqüències i localitat del bloc (màxim 5 punts).  
d) Compromís de contractació de personal indefinit destinat a la prestació del servei (màxim 10 punts):  
- Per compromís de contractació, en cas de tractar-se de treballadors amb diversitat funcional acreditada o en risc d'exclusió social: 3 punts per cada persona a contractar.  
- Per compromís de contractació, en cas de tractar-se de treballadors o treballadores menors de 30 anys, 3 punts per cada persona a contractar.  
- Per cada compromís de contractació no inclòs en els anteriors: 2 punts.  
2. Criteri per al bloc 21: Projecte de viabilitat econòmica que contemple costos, previsió i calendari d'inversions, font de finançament i previsions de despeses i ingressos. A més, haurà de justificar la procedència dels seus fons: es valorarà amb una puntuació màxima de 10 punts.  
  
C) Compromís de no transmetre o arrendar la llicència (puntuació global màxima: 10 punts)   
- Compromís de no transmetre ni arrendar la llicència per un període de 2 anys: 0 punts.  
- Compromís de no transmetre ni arrendar la llicència per un període de fins a cinc anys: 2 punts.  
- Compromís de no transmetre ni arrendar la llicència per un període de fins a deu anys: 6 punts.  
- Compromís de no transmetre ni arrendar la llicència per un període de fins a quinze anys: 10 punts.  
  
D) Proposta tècnica (puntuació global màxima: 30 punts)  
1. Dades bàsiques (màxim 6 punts)  
2. Pla de qualitat, continuïtat i fiabilitat (màxim 6 punts)  
3. Pla mediambiental i protecció de la salut (màxim 6 punts)  
4. Pla de compartició d'infraestructures (màxim 6 punts)  
5. Pla d'innovació tecnològica (màxim 6 punts)  
  
E) Contribució a la pluralitat de l'oferta de prestadors de serveis de comunicació audiovisual (puntuació global màxima: 30 punts)  
  
1. Segons la presència del prestador de servei en l'àmbit de la localitat (màxim 15 punts):  
Si es disposa del 50 % de llicències en la mateixa localitat: 0 punts.  
Si es disposa del 41 % al 49 % de llicències en la mateixa localitat: 3 punts.  
Si es disposa del 31 % al 40 % de llicències en la mateixa localitat: 6 punts.  
Si es disposa del 21 % al 30 % de llicències en la mateixa localitat: 9 punts.  
Si es disposa de l'11 % al 20 % de llicències en la mateixa localitat: 12 punts.  
Si es disposa 10 % o menys de llicències en la mateixa localitat: 15 punts.  
2. Segons la presència del prestador de servei en l'àmbit de la Comunitat Valenciana (màxim 15 punts):  
Si es disposa del 50 % de llicències en l'àmbit de la Comunitat Valenciana: 0 punts.  
Si es disposa del 41 % al 49 % de llicències en l'àmbit de la Comunitat Valenciana: 3 punts.  
Si es disposa del 31 % al 40 % de llicències en l'àmbit de la Comunitat Valenciana: 6 punts.  
Si es disposa del 21 % al 30 % de llicències en l'àmbit de la Comunitat Valenciana: 9 punts.  
Si es disposa de l'11 % al 20 % de llicències en l'àmbit de la Comunitat Valenciana: 12 punts.  
Si es disposa del 10 % o menys de llicències en l'àmbit de la Comunitat Valenciana: 15 punts.  
  
F) Foment dels valors culturals, històrics i socials de la Comunitat Valenciana (puntuació global màxima: 20 punts)  
1. Programació general destinada al referit foment (màxim 10 punts):  
- 2 hores o més de programació diària: 10 punts  
- 1 hora o més de programació diària: 8 punts  
- 2 hores o més de programació setmanal: 6 punts  
- 1 hora o més de programació setmanal: 4 punts  
- 1 hora o més de programació quinzenal: 2 punts  
2. Emissió de música (màxim 10 punts):  
a) L'emissió en llengua valenciana d'un 10 % o més del total de la música emesa: fins a 5 punts.  
b) L'emissió d'un 10 % o més de música d'artistes de l'àmbit de la Comunitat Valenciana sobre el total de la música emesa: fins a 5 punts.  
  
  
G) Utilització del valencià (puntuació global màxima: 20 punts). No es valorarà en el Bloc 22  
Segons el percentatge de la programació setmanal conduïda en valencià (màxim 20 punts).  
1. En les zones de Monforte del Cid, Villena, Segorbe, Requena i Utiel.  
21 % o més de la programació, fins a 20 punts.  
Del 16 % al 20 % de la programació, fins a 16 punts.  
De l'11 % al 15 % de la programació, fins a 12 punts.  
Del 6 % al 10 % de la programació, fins a 8 punts.  
De l'1 % al 5 % de la programació, fins a 4 punts.  
2. En les zones corresponents a territoris de predomini lingüístic valencià:  
50 % o més de la programació, fins a 20 punts.  
Del 40 % al 49 % de la programació, fins a 16 punts.  
Del 30 % al 39 % de la programació, fins a 12 punts.  
Del 20 % al 29 % de la programació, fins a 8 punts.  
Del 10 % al 19 % de la programació, fins a 4 punts.  
H) Foment al desenvolupament del sector audiovisual a la Comunitat Valenciana (puntuació global màxima: 15 punts).  
a) Si l'empresa té el seu domicili social o fiscal en la Comunitat Valenciana: 3 punts.  
b) Foment de la implantació i el desenvolupament del sector audiovisual a la Comunitat Valenciana (màxim 7 punts):  
1. Per cada treballador o treballadora contractat o amb compromís de contractar que acrediten residència en el territori de la Comunitat Valenciana: 1 punt.  
2. Per cada compromís de col·laboració o contractes amb altres empreses o entitats del sector audiovisual de la Comunitat Valenciana: 1 punt.  
3. Per cada compromís de col·laboració o contracte amb institucions de la Comunitat Valenciana: 1 punt.  
c) Compromís o compromisos de caràcter associatiu entre diverses persones físiques o jurídiques amb seu a la Comunitat Valenciana i amb experiència en el sector de la radiodifusió: fins a 5 punts  
  
I) Respecte a la diversitat, pluralitat, discapacitat, igualtat, als drets dels menors i a la no-discriminació de les minories, respectant el principi de transversalitat de gènere (puntuació global màxima: 10 punts)  
  
a) Que en l'escriptura fundacional o en els estatuts de l'entitat figure com a objectiu seu treballar a favor d'aquests principis, amb anterioritat a la data de publicació de la present convocatòria (5 punts).  
  
b) Existència d'un llibre d'estil o document semblant en què figure com a objectiu treballar a favor d'aquests principis, amb anterioritat a la data de publicació de la present convocatòria (5 punts).  
  
Onze. Procediment valoració i proposta d'atorgament  
1. De conformitat amb allò que disposa l??article 15 del Decret 4/2017, de 20 de gener, del Consell, la comissió de valoració analitzarà i avaluarà les proposicions tècniques presentades.  
2. Cada sol·licitud de freqüència i la seua documentació corresponent serà valorada de manera independent. Els compromisos assumits seran independents i específics per a cada una de les sol·licituds; no admetent-se ni remissions als compromisos d'altres sol·licituds, ni compromisos que estiguen condicionats a l'obtenció, si és el cas, de diverses llicències ja siga en la mateixa demarcació o en diferents.  
3. La comissió de valoració no podrà, en cap cas, valorar informació addicional a la requerida en les presents bases o que haja sigut subministrada de forma diferent de la indicada en les esmentades bases.  
4. Una vegada aplicats els criteris de valoració, la comissió de valoració formularà les corresponents propostes d'atorgament per cada bloc, de cada una de les llicències a les persones físiques o jurídiques que hagen obtingut major puntuació i hagen aconseguit la puntuació mínima establida en la base deu.  
5. La proposta d'atorgament no crearà cap dret als candidats proposats.  
6. Les propostes no podran incloure més d'una llicència per bloc per a un mateix adjudicatari, excepte per als blocs 21 i 22. En cap cas es podran proposar en el conjunt de tots els blocs:  
a) L'atorgament de més de 6 llicències per a un mateix adjudicatari. En aquests supòsits haurà de proposar-se les següents entitats que hagen obtingut major puntuació, d'acord amb les preferències que hagen manifestat les persones sol·licitants.  
b) L'atorgament de més d'una llicència per a un mateix adjudicatari en idèntica localitat. En aquests supòsits haurà de proposar-se les següents entitats que hagen obtingut major puntuació, d'acord amb les preferències que hagen manifestat les persones sol·licitants.  
7. En cas d'empat s'haurà de proposar la que haja obtingut una major puntuació en els següents criteris, per l'ordre següent: A), D), E), F), G), H), C), B), I) de l'apartat II de la base deu. De persistir l'empat es decidirà per sorteig.  
8. La comissió podrà sol·licitar durant el període de valoració la presentació de la informació addicionals i aclariments que considere necessàries en relació a la proposta presentada. El sol·licitant disposarà d'un termini de tres dies per a presentar la documentació requerida.  
  
  
  
Dotze. Aportació de documentació  
1. Una vegada formulades les propostes d'atorgament de llicències, i abans de la seua elevació a l'òrgan convocant, la comissió de valoració requerirà la presentació, en el termini de 10 dies hàbils, de la documentació justificativa de trobar-se al corrent en el compliment de les seues obligacions tributàries i amb la Seguretat Social, i qualssevol altres documents que es determinen en les bases del concurs que no hagen sigut aportats amb anterioritat i que no hagen suposat la seua exclusió o desistiment.  
Els sol·licitants estrangers, pertanyents o no a estats membres de la Unió Europea que no tinguen domicili fiscal a Espanya, hauran de presentar certificat expedit per l'autoritat competent del país de procedència, pel qual s'acredite que es troben al corrent en el compliment de les seues obligacions tributàries i d'aquelles que es deriven del corresponent sistema de previsió social.  
Document acreditatiu d'alta en l'Impost sobre Activitats Econòmiques, en la categoria corresponent a fi d'aquest concurs; o bé que es troba en alguna de les situacions d'exempció d'aquest impost.  
  
2. Transcorregut el termini concedit en aquesta base sense que els interessats hagen acreditat els requisits per a ser titular de la llicència, no hagen aportat la documentació requerida, o en el cas que el sol·licitant proposat haja manifestat la seua renúncia a l'adjudicació proposada, es podrà efectuar una nova proposta a favor del sol·licitant següent a aquell, per l'ordre en què hagen quedat classificades les seues sol·licituds, sempre que aquest haja aconseguit la puntuació mínima exigida i que haja prestat la seua conformitat, i en aquest cas se li concedirà un termini de 10 dies per a aportar la documentació assenyalada en la presente base.  
Transcorregut aqueix termini sense que el nou candidat haja acreditat els requisits per a ser titular de la llicència, o en el cas que el sol·licitant proposat haja manifestat la seua renúncia, es proposarà l'atorgament de la llicència a la següent oferta que tinga major puntuació, sempre que això fóra possible, i se li concedirà el termini assenyalat en l'apartat anterior per tal que aporte la documentació.  
  
Tretze. Resolució d'atorgament  
De conformitat amb allò que disposa l??article 16 del Decret 4/2017, de 20 de gener, del Consell:  
1. Omplit el tràmit anterior, la comissió de valoració elevarà les corresponents propostes d'adjudicació per cada bloc a la persona titular de la Secretaria Autonòmica de Comunicació.  
2. La persona titular de la Secretaria Autonòmica de Comunicació dictarà la corresponent resolució d'atorgament per bloc. No obstant això, el concurs podrà declarar-se totalment o parcialment desert quan cap de les sol·licituds presentades no reunisca els requisits exigits o no abaste la puntuació mínima per a l'adjudicació de llicències assenyalada en el corresponent bloc.  
3. La resolució que pose fi al concurs es publicarà en el Diari Oficial de la Generalitat Valenciana i contindrà la relació de llicències atorgades per blocs, concretant, com a mínim, les condicions que tinguen el caràcter d'essencials en cadascuna. Es farà constar també, de manera expressa, la desestimació de la resta de sol·licituds.  
  
Catorze. Formalització del títol habilitant. Concessió de l'ús privatiu del domini públic radioelèctric  
1. Una vegada atorgada la llicència, se'n farà la formalització en document administratiu, a què s'incorporaran els compromisos assumits en la sol·licitud de participació en el concurs i que van servir de base per a atorgar-la, autoritzant-ne la posada en servei.  
2. L'atorgament de les llicències comporta la concessió de l'ús privatiu del domini públic radioelèctric, en els termes establits per la planificació i la legislació estatal.  
3. La llicència no eximeix el seu titular de sotmetre's, amb caràcter previ a l'inici de les emissions, als actes d'aprovació o control d'instal·lacions que establisca, si és el cas, la legislació reguladora del domini públic radioelèctric.  
4. La llicència i el seu titular, així com les dades i circumstàncies pertinents, quedaran inscrites en el Registre de Prestadors de Serveis de Comunicació Audiovisual de la Comunitat Valenciana, previst en el Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.  
  
Quinze. Projecte tècnic i inspecció d'instal·lacions  
De conformitat amb el que preveu l'article 21 del Decret 4/2017, de 20 de gener, del Consell:  
1. Amb caràcter previ a la utilització del domini públic radioelèctric i, en el termini de quatre mesos a comptar de la concessió del domini públic radioelèctric, les persones titulars de llicències presentaran, de conformitat amb el que estableix la normativa estatal aplicable, un projecte tècnic. Una vegada aprovat per l'òrgan competent de l??Administració General de l??Estat, serà necessària la inspecció o el reconeixement de les instal·lacions per l'Administració esmentada, a fi de comprovar que s'ajusten a les condicions prèviament autoritzades.  
  
2. A tals efectes, el projecte tècnic i la sol·licitud de posada en servei, així com la resta de tràmits derivats d'aquests, es tramitaran d'acord amb el que preveu la normativa vigent de caràcter estatal i autonòmica, i la que, si és el cas, es dicte en desplegament del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana.  
  
3. La persona titular d'una llicència no podrà iniciar les emissions regulars fins que li siga autoritzada la posada en servei. En tot cas, prèviament a l'inici de l'activitat, haurà de comunicar la data d'inici de les emissions.  
  
Setze. Durada  
D'acord amb allò que s'ha assenyalat en l'article 28 de la Llei 7/2010, de 31 de març, general de la comunicació audiovisual, i l'article 18 del Decret 4/2017, de 20 de gener, del Consell, les llicències audiovisuals seran atorgades per un termini de quinze anys i es renovaran automàticament, pel mateix termini estipulat inicialment per al seu gaudi, sempre que es complisquen les condicions establides en la normativa vigent. El còmput del termini s'efectuarà des de la data de formalització del títol habilitant.  
Les llicències s'extingiran per les causes previstes en l'article 30 de la Llei 7/2010, de 31 de març, general de la comunicació audiovisual, i en la resta de normativa vigent susceptible d'aplicació.  
  
Dèsset. Condicions de la prestació  
1. La persona llicenciatària està obligada al compliment fidel i exacte dels termes de la llicència, així com a la normativa vigent en matèria de serveis de comunicació audiovisual i telecomunicacions. En tot cas, hauran de complir els compromisos assumits en les seues sol·licituds i les següents obligacions i condicions:  
a) Prestar directament el servei objecte de la llicència, sense perjuí de la possibilitat de celebrar-hi negocis jurídics, en els termes establits en l'article 29 de la Llei 7/2010, de 31 de març, general de la comunicació audiovisual, i l'article 23 del Decret 4/2017, de 20 de gener, del Consell, amb respecte al compromís adquirit, si és el cas, de no transmetre o arrendar la llicència.  
b) Mantenir les característiques tècniques de la llicència, relatives a localització, potència, freqüència i qualssevol altres requisits tècnics establits per la normativa vigent que tinguen relació amb el règim de prestació del servei; i la qualitat tècnica dels equips, d'acord amb els criteris del Sector de Radiocomunicacions de la Unió Internacional de Telecomunicacions (UIT), així com mantenir i perfeccionar la qualitat tècnica dels equips.  
c) Acatar i complir les resolucions que es dicten pels òrgans competents sobre canvis de freqüència i potència després de l'adjudicació de la llicència. L'òrgan competent en matèria de comunicació audiovisual de la Generalitat podrà modificar les condicions de la llicència quan, per raons del servei degudament justificades o com a conseqüència de l'aprovació d'un nou pla tècnic nacional, l'Administració General de l'Estat varie les característiques tècniques de l'emissora corresponent a aquella llicència. Si resultara necessària la supressió o el trasllat d'alguna emissora, el titular de la llicència podrà optar, si és el cas, entre la supressió esmentada o el trasllat de l'emissora, prèvia resolució de l'òrgan competent de l??Administració General de l??Estat, a una nova localització on fóra possible la seua continuïtat, sense perjuí de la indemnització que, si és el cas, pertocara.  
d) Garantir la viabilitat econòmica de l'emissora que permeta les pertinents inversions per a la seua instal·lació i explotació, amb la consegüent creació de llocs de treball i d'activitat econòmica, i això utilitzant preferentment tecnologia i equips amb valor afegit nacional.  
  
e) Garantir la prestació continuada del servei amb subjecció a les condicions i compromisos assumits en la seua sol·licitud de participació en el concurs i que van servir de base per a l'atorgament de la llicència. Aquesta prestació no podrà interrompre's excepte en el cas de força major, sense l'autorització prèvia de l'òrgan competent en matèria de comunicació audiovisual de la Generalitat. L'horari d'emissió no podrà ser mai inferior a l'establit en la normativa vigent. Almenys haurà de dedicar-se a programació específica de la corresponent zona de cobertura el percentatge del temps total d'emissió establit en la normativa vigent.  
f) Facilitar les comprovacions que haja de dur a terme l'Administració a fi de verificar el compliment de les condicions de la prestació del servei. Així mateix, proporcionar la informació necessària per a assegurar l'adequat desenvolupament de les competències de la Generalitat en matèria de supervisió i control dels continguts emesos, i posar a la seua disposició qualsevol informació que se li sol·licite en relació amb la prestació esmentada.  
g) Difondre gratuïtament, citant-ne la procedència, els comunicats, notes o avisos de caràcter oficial i d'interès públic que excepcionalment, i de conformitat amb el que preveu l'article 19 de la Llei 1/2006, de 19 d'abril, de la Generalitat, del sector audiovisual, li siguen remesos pel Consell o els òrgans de govern de les administracions públiques.  
  
h) Informar l'òrgan competent en matèria de comunicació audiovisual de la Generalitat sobre qualsevol dada que afecte els serveis prestats o a prestar, o als seus continguts, en especial qualsevol acord que puga subscriure's entre prestadors de serveis de comunicació audiovisual, en el termini de 10 dies des que es coneguen les dades o es firmen els acords.  
i) Iniciar l'emissió radiofònica d'acord amb la seua proposta en un termini de sis mesos a comptar a partir de l'endemà de la resolució del present concurs; i a falta d'això i si existiren causes objectives i no atribuïbles al titular de la llicència, sol·licitar dins d'aqueix termini de sis mesos una pròrroga única per un període no superior a altres sis mesos per a l'inici d'emissions.  
j) Complir l'horari d'emissió i la resta de condicions a què s'haja compromès el prestador en la seua sol·licitud de participació en el concurs.  
k) El pagament en temps i forma dels cànons i taxes legalment establits.  
l) Conservar gravades, durant sis mesos, totes les emissions realitzades.  
m) Disposar d'un lloc web on figuren actualitzats les dades següents:  
1. El nom del prestador del servei o, si és el cas, la seua denominació social, i el dels seus accionistes.  
2. La seua adreça d'establiment, correu electrònic i altres mitjans per a establir una comunicació directa i ràpida.  
3. Les dades relatives a la llicència i a l'òrgan competent que la va atorgar.  
4. La identificació dels altres serveis vinculats al sector de la comunicació que controla o dels quals és propietària.  
5. Una menció al departament competent en matèria de serveis de comunicació audiovisual i un enllaç a l'apartat corresponent de la pàgina web corporativa de l'Administració autonòmica.  
n) Complir les obligacions que, respecte del Registre de Prestadors de Comunicació Audiovisual de la Comunitat Valenciana, estableix el Decret 4/2017, de 20 de gener, del Consell, de conformitat amb l'article 33 de la Llei 7/2010, de 31 de març, i la resta d'obligacions exigides per la normativa aplicable.  
o) Durant el primer any de vigència de la llicència, els llicenciataris hauran de presentar davant l'òrgan competent en matèria audiovisual de la Generalitat, la documentació acreditativa dels compromisos assumits en les seues sol·licituds.  
p) Les modificacions de la programació hauran de respectar les línies bàsiques de la graella tipus i els compromisos adquirits en el present concurs.  
q) Complir amb els compromisos, condicions i obligacions presentades en la seua proposta radiofònica.  
Es consideren condicions essencials de la prestació del servei les contingudes en les lletres a), b), c), d), e), g), h) l), n), o), p) i q) d'aquesta base.  
Sense perjuí de les sancions administratives que pogueren imposar-se, l'incompliment de les condicions essencials i, en particular, dels compromisos assumits per la persona interessada en la seua sol·licitud i que van servir de base per a l'atorgament de la llicència, constitueix causa de revocació de la llicència, d'acord amb el que preveu la normativa vigent.  
2. La persona titular d'una llicència de servei de comunicació audiovisual de radiodifusió sonora en ones mètriques amb modulació de freqüència sense finalitat comercial (Bloc 21) haurà de complir les obligacions adés establides i el seu caràcter essencial, i a més li seran aplicables també les següents obligacions i condicions que es consideraran condicions essencials:  
a) No perdre el seu caràcter original de servei de comunicació audiovisual comunitari sense ànim lucratiu, a prestar per una persona jurídica sense ànim lucratiu.  
b) Complir els compromisos adquirits en la sol·licitud per a atendre les necessitats socials, educatives, culturals i de comunicació específiques de comunitats i grups socials, així com per a fomentar la participació ciutadana i la vertebració del teixit associatiu.  
c) Tots els continguts s'emetran en obert i sense cap tipus de comunicació audiovisual comercial.  
d) Haurà de justificar la procedència dels seus fons; el desglossament de despeses i ingressos, si n'hi haguera, i el pagament de quants drets, cànons o taxes es deriven de la seua activitat, mitjançant la presentació anual, abans del dia 30 de juny de l'any següent al del corresponent exercici, d'una memòria d'activitats i d'una memòria econòmica.  
e) Excepte autorització prèvia expressa de l'òrgan competent de la Generalitat en matèria de comunicació audiovisual, les despeses d'explotació anuals no podran superar els 50.000 euros.  
f) Les llicències de servei de comunicació comunitari sense ànim lucratiu únicament podran ser objecte de negocis jurídics entre entitats privades que tinguen la consideració legal d'entitats sense ànim lucratiu.  
  
3. La persona titular d'una llicència del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, en emissió íntegra en valencià (Bloc 22), haurà de complir les obligacions establides en l'apartat u i el seu caràcter essencial, i a més li serà aplicable l'obligació de realitzar la seua programació íntegra (100 %) en valencià.  
4. La persona llicenciatària serà titular dels següents drets:  
a) Disposar de l'espectre radioelèctric necessari per a la prestació del servei de comunicació audiovisual radiofònica que se li ha atorgat, dins de l'àmbit de cobertura planificat en la demarcació corresponent.  
  
b) Qualssevol altres drets que se li reconeguen en les presents bases o li corresponguen com a persona llicenciatària, en virtut del que estableix la Llei 7/2010, de 31 de març.  
5. No donarà dret a cap indemnització l'entrada de nous competidors en la prestació del servei, ni la modificació de les condicions de prestació que es deriven de l'adaptació de la normativa nacional o autonòmica vigent a les normes comunitàries.  
  
Díhuit. Garanties  
No escauen.  
  
Dènou. Règim d'infraccions i sancions  
Els incompliments de la persona llicenciatària que constituïsquen infraccions molt greus, greus o lleus, d'acord amb el que estableixen els articles 57, 58 i 59 de la Llei 7/2010, de 31 de març, general de la comunicació audiovisual, així com l'article 48 de la Llei 1/2006, de 19 d'abril, de la Generalitat, del sector audiovisual, determinaran, si és el cas, l'aplicació del règim sancionador previst en el títol VI de l'esmentada Llei 1/2006, de 19 d'abril.  
  
  
  
Vintena. Efectes de les declaracions responsables  
De conformitat amb el que preveu l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no-presentació davant l'administració competent de la declaració responsable, la documentació que siga, si és el cas, requerida per a acreditar el compliment d'allò que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment que es tinga constància de tals fets, sense perjuí de les responsabilitats penals, civils o administratives a què hi haguera lloc.